‘করব কি করব না?’ রীতিমতো হ্যামলেটোচিত দ্বিধায় ভুগেছিলেন সকলে। দ্বিধা, সংশয়ে ভোগার যথেষ্ট কারণও ছিল। কারণ, ‘মহিষাসুরমর্দিনী’র সঙ্গে জড়িয়ে থাকা বাঙালির আদি ও অকৃত্রিম আবেগ। ফলে সেই প্রবহমান আবেগে যদি বিন্দুমাত্র রকমফের হয়, তা হলে ‘ফায়ারিং স্কোয়াডে’র সামনে পড়াটা এক্কেবারে অবধারিত!
কিন্তু সেসব যে নিছকই আশঙ্কা ছিল, তা প্রমাণ করে দিল মঙ্গলবারের ভোর। বাঙালির কানে অভ্যস্ত হয়ে যাওয়া ‘মহিষাসুরমর্দিনী’ নয়, বরং নিজেদের সংগ্রহশালা থেকে আকাশবাণী এদিন বের করে এনেছিল দেবী বোধনের আরেক রূপ! আকাশবাণী সূত্রের খবর, বাণীকুমার (রচয়িতা)-পঙ্কজ কুমার মল্লিক (সুর সংযোজনা)-বীরেন্দ্রকৃষ্ণ ভদ্র (গ্রন্থনা ও স্তোত্রপাঠ)—এই ‘ত্রয়ী’ ‘মহিষাসুরমর্দিনী’ নিয়ে নিজেরাই একাধিকবার পরীক্ষা-নিরীক্ষা করেছিলেন। তাঁরা ওই সৃষ্টির আঙ্গিক ভেঙেছিলেন, পরিবর্তন এনেছিলেন পরিবেশনাতেও। ‘মহিষাসুরমর্দিনী’র সেরকমই এক সৃষ্টি এদিন আকাশবাণী সম্প্রচার করেছে। ১৯৭০ সালের পরে ওই মহিষাসুরমর্দিনী আর সম্প্রচার করা হয়নি বলেই আকাশবাণী সূত্রের খবর।
আর যা শুনে বাঙালি শ্রোতারা শুধু মুগ্ধই নয়, বিস্মিত, চমকিতও বটে! তুমুল আলোচনা সোশ্যাল নেটওয়ার্কিং সাইট জুড়েও। ‘মহালয়া এসেছে’, ‘দেবীপক্ষের শুরু’ জাতীয় পোস্টের পাশাপাশি বিমুগ্ধ বাঙালি শ্রোতাদের একাংশ অবিস্মরণীয় শ্রুতি অভিজ্ঞতা নিয়েই মগ্ন থেকেছেন সারাদিন।
আকাশবাণী সূত্রের খবর, এদিন যে ‘মহিষাসুরমর্দিনী’ সম্প্রচার করা হয়েছিল, তা ১৯৬৬ সালের সৃষ্টি। তিন মহারথী ‘মহিষাসুরমর্দিনী’তে যে পরিমার্জনা এনেছিলেন, তাই এদিন সম্প্রচারিত হয়। শুধু তাই নয়,  সে সময় যেরকমভাবে তাঁরা রেকর্ডিং করেছিলেন ও যেভাবে সম্প্রচার করা হয়েছিল, এদিন অপরিবর্তিতভাবে তেমনটাই সম্প্রচার করা হয়েছে। শুধু সম্প্রচারের প্রয়োজনে তা ডিজিটাইজড করা হয়েছে মাত্র! আকাশবাণীর সহ-অধিকর্তা ও প্রোগ্রাম হেড সৌমেন বসু বলেন, ‘‘আমরা একটা ঝুঁকিই নিয়েছিলাম। কারণ, মহিষাসুরমর্দিনীর সঙ্গে বাঙালির আবেগ জড়িত। ফলে তাতে কোনও পরিবর্তন হলে সবসময়ই সমালোচিত হওয়ার আশঙ্কা থাকে। অবশ্য গঠনমূলক সমালোচনা কাম্য। কিন্তু তবু সকলে মিলে সিদ্ধান্ত নিয়েছিলাম, আমাদের সংগ্রহশালার নিজস্ব যে সম্পদ রয়েছে, শ্রোতাদের ভিন্নতর স্বাদ দিতে তাই প্রকাশ্যে আনব!’’ 
‘রক্তকরবী’র একাধিক পাণ্ডুলিপি পাওয়া গিয়েছিল। চূড়ান্ত রূপ দেওয়ার আগে রবীন্দ্রনাথ ঠাকুর তাতে অজস্র পরিবর্তন করেছিলেন। স্রষ্টারা নিজেদের কালজয়ী সৃষ্টিকে বারবার পরিমার্জন করেন, তা পরিবর্তন করেন। এটা নতুন কিছু নয়। শুধু ওই সৃষ্টির সঙ্গে মিশে যায় অকৃত্রিম আবেগ, যা একটি গোটা জাতির আবহমানের সম্পদ হয়ে যায়। ১৯৬৬ এবং ২০১৭ সাল—সময়ের দুই মেরু সেই আবেগেই এদিন ওতপ্রোতভাবে মিশে গেল। আবেগের নাম— ‘মহিষাসুরমর্দিনী’!